Varsinais-Suomen käräjäoikeus kuvailee keski-ikäisen miehen rikoksia poikkeuksellisen törkeiksi.

Uhrina turkulaismiehellä oli viisi alaikäistä lasta.

Yksi heistä on miehelle läheinen henkilö.

Yhden uhrinsa mies raiskasi lukuisia kertoja lähes viiden vuoden ajanjaksolla.

Varsinais-Suomen käräjäoikeus antoi tuomiona maanantaina. JAAKKO STENROOS/ AOP

Turkulaismiehen teot saivat alkunsa viime vuosikymmenellä. Ne päättyivät viime kesäkuussa, kun mies otettiin kiinni.

Varsinais-Suomen käräjäoikeus tuomitsi keski-ikäisen miehen 12 vuoden vankeusrangaistukseen. Toteen näytettyjä rikoksia on yhteensä 13, joista suurin osa on alaikäisiin kohdistuneita seksuaalirikoksia.

Rikoksista törkein on läheiseen alaikäiseen kohdistunut tekosarja, joka alkoi lokakuussa 2014 ja päättyi viime kesänä.

Käräjäoikeuden julkisen selosteen mukaan vastaaja raiskasi itselleen läheisen alaikäisen lapsen ”ainakin sata kertaa”. Hän oli paitsi sukupuoliyhteydessä lapsen kanssa myös kuvasi erilaisia seksuaalisia tekoja, joita tälle teki.

Käräjäoikeus toteaa, että lapsi oli miehestä riippuvaisessa asemassa ja tunsi tätä kohtaan erityistä luottamusta. Oikeus painotti uhrin olleen avuttomassa tilassa.

Tekoja myös ulkomailla

Läheisen uhrinsa osalta turkulaismiehen syyksi luettiin muun muassa törkeä lapsen seksuaalinen hyväksikäyttö, törkeä raiskaus sekä lain muutoksen vuoksi viime huhtikuun jälkeiseltä ajalta myös törkeä lapsen seksuaalinen hyväksikäyttö.

Miehellä on neljä muutakin uhria.

Hän oli vuonna 2008 ulkomailla yhdynnässä lapsen kanssa. Rikoksena teko on lapsen törkeä seksuaalinen hyväksikäyttö.

Kolme vuotta myöhemmin vuonna 2011 hän pakotti saman lapsen ulkomailla seksuaaliseen tekoon. Kyseisen teon muoto jäi oikeudessa tarkemmin määrittelemättä.

Levitti kuvia ja videoita

Turkulaismies niin ikään valmisti kuvia ja kuvatallenteita kolmesta lapseta. Kuvissa olevilta lapsilta hän ei ollut lupaa kysynyt ja eivätkä lapset tienneet asiasta.

Kuvat ja tallenteet otti henkilö, joka ei ole rikosoikeudellisesti vastuussa teoista. Kuvamateriaalin hän otti turkulaismiehen vaatimuksesta.

Turkulaismies levitti vuonna 2015 kuvia ja videoita. Tämän johdosta hänet tuomittiin myös sukupuolisiveellisyyttä loukkaavan kuvan levittämisestä.

Oikeus luki miehelle kolme erillistä levittämistuomiota, koska uhreja on kolme. Salakatselusyytteet oikeus hylkäsi.

40 000 euroa kärsimyksestä

Kerta toisensa jälkeen raiskaamalleen lapselle tuomitun tulee maksaa kärsimyskorvausta 40 000 euroa.

Ulkomailla tapahtuneiden rikosten uhri saa korvausta yhteensä 5 000 euroa. Kolme salaa kuvattua asianomistajaa saa kukin 2 000 euroa.

Tuomitulla lienee varallisuutta maksaa tuomitut korvaukset. Hän asuu osin omistamassaan kiinteistössä ja on erään pienen osakeyhtiön hallituksen puheenjohtaja ja toimitusjohtaja. Yritys on tähän saakka tuottanut voittoa.

Oikeus käsitteli rikoksia yleisön läsnä olematta. Tuomiot ovat salaisia 60 vuotta. Myös uhrien henkilöllisyydet ovat salaisia.

Oikeus määräsi miehen pidettäväksi edelleen vangittuna ja passitti hänet käräjiltä suoraan Turun vankilaan.

Tuore tuomio ei ole lainvoimainen.

Iltalehti ei kerro miehen nimeä uhrin suojelemiseksi.